  Виталий Пронин Дуннеын Инсьӧрын ӟоскыт Великобританиысь астроном Стюарт Грей аслаз видеоеныз возьматӥз, кӧня жуг-жаг люкаськемын инсьӧрын 60 ар ӵоже.Туннэ нуналлы Музъем котырын лобало 20 сюрслэсь уно пӧртэм арбериос, со  космической корабльёслэн но спутникъёслэн люкетъёссы. Та жуг-жаген сэрен инсьӧрын лобаны ӟоскыт йӧтэ выль станциослы. Таин валче «Роскосмос» 2025-тӥ арын Музъемлэн орбитаяз лэзьыны малпа инсьӧр жуг-жагез бичась аппарат. Солэн проектэз борды тодосчиос кутскозы 2018-тӥ арын.   Туннэ тодмо ини: инсьӧр утялтӥсез лэсьтон усёз 10 миллиард манет котыр, секталаез луоз 4 тонна пала.  Россиын Кусыпъёс юнмало Таяз арняе Москваын пумиськизы Россилэн президентэз Владимир Путин но Индилэн премьер-министрез Нарендра Моди.Россилэн но Индилэн кусыпъёссы юнмало.  Та пумиськон но возьматэ, макем дунъя Россия Индиез.  Сое ик пусйиз Нарендра Моди но, шуиз:  Россия - Индилэн оскымон эшез.Кык политикъёс кенешизы мувӧй но чагыр эстӥськон, атом энергетика  но транспорт,  ожгар техника но мукет удысъёсын азьланяз но валче ужан сярысь. Вераськон мынӥз кышкытлыклэсь утиськон сярысь но.  Нялтас вераса, Индия 7 миллиард доллар тыр басьтыны малпа Россиын поттэм ож тӥрлыкез. Удмуртиын 229 вормись 24-тӥ толсуре Нациосын ужан политикая министерство йылпумъянъёс лэсьтӥз «Ӵошен тупаса улыны» конкурслы.Вожвылъяськон радъяськиз  Ижысь библиотекаослэн «Анай кылъёсъя сад» проектсы улсын. Валче но тупаса улонлы сӥзем суредъёссэс, гожъямъёссэс, туспуктэмъёссэс ыстӥзы 1 сюрс 600-лэсь уно тэшкылиос, школаын дышетскисьёс, егитъёс но бадӟымъёс. Дунъясьёс эскеризы 2 сюрслэсь уно ужъёсты но 229 муртэ лауреат каризы. Трос ужъёс вуизы Ижысь, Воткинскысь, Сарапулысь. Вормисьёс пӧлын Ува, Балезино, Дэри, Яр, Юкаменск, Кизнер, Можга, Сьӧлта, Красногорск, Глазов но Якшур-Бӧдья ёросъёсысь усточиос. Лауреатъёсты ӟечкылалозы но кузьымъёсын пусъёзы февраль толэзе Ижысь Эшъяськон юртын.Галина Семёнова Туспуктэмъёс вотэсысь кутэмын Теги: дуннеын Россиын Удмуртиын  